b'\n_START_ARTICLE_\nEHC Black Wings Linz\n_START_SECTION_\nEHC Black Wings Linz\n_START_PARAGRAPH_\nKlub EHC Black Wings Linz je bil ustanovljen leta 1992, potem ko se je klub UEC Linz zdru\xc5\xbeil s \xc5\xa1tajerskim klubom UEC Ober\xc3\xb6sterreich. Za\xc4\x8detek kluba je bil dokaj obetaven in ambiciozen. Po eni sezoni v Regionalni ligi in Vi\xc5\xa1ji ligi so \xc4\x8crna krila v sezoni 1997/98 igrala v 2. diviziji, ki se danes imenuje Narodna liga. Prva sezona v najvi\xc5\xa1ji avstrijski ligi je bila sezona 2000/01. Takrat so si igralci lin\xc5\xa1kega kluba priborili 3. mesto po rednem delu za mo\xc5\xa1tvoma KAC in VSV. V \xc4\x8detrtfinalu so tesno odpravili EHC Lustenau s 3:2 v zmagah. V polfinalu je bil usoden VSV, ki je zmagal s 3:1 v zmagah._NEWLINE_V prihodnji sezoni si je klub priboril naslov podprvaka. Kot prvouvr\xc5\xa1\xc4\x8dena ekipa po rednem delu so v finalu izgubili proti ekipi VSV, za kar so se ma\xc5\xa1\xc4\x8devali v sezoni 2002/03, ko so v finalu premagali zopet VSV s 3:1 v zmagah. V prihodnji sezoni so si zagotovili tudi polfinale Evropskega pokala. Aprila 2005 so morala \xc4\x8crna krila iti v ste\xc4\x8daj, ker je vodstvo kluba po naslovu dr\xc5\xbeavnega prvaka leta 2003 porabilo preve\xc4\x8d denarja za nove igralce.\n_START_SECTION_\nEHC LIWEST Black Wings Linz\n_START_PARAGRAPH_\nMo\xc5\xa1tvo je bilo tako pod imenom EHC LIWEST Black Wings Linz ustanovljeno na novo. V sezoni 2006/07 se je klub prvi\xc4\x8d pod novim vodstvom kluba uvrstil v kon\xc4\x8dnico. Po rednem delu so se kljub za\xc4\x8detnim te\xc5\xbeavam uspeli uvrstiti na 3. mesto. V polfinalu je bila ekipa VSV bolj\xc5\xa1a s 3:0 v zmagah. V sezoni 2007/08 se je klub prebil spet v polfinale. Po rednem delu je zasedel 1. mesto, po uvrstitveni rundi pa 3. To je pomenilo, da so se v \xc4\x8detrtfinalu sre\xc4\x8dali s slovensko ekipo Acroni Jesenice in jo tudi premagali, sicer tesno, s 3:2. Njihov polfinalni tekmec je bilo \xc5\xa1e eno slovensko mo\xc5\xa1tvo ZM Olimpija. Slednje je serijo Best-of-seven zmagalo s 4:2._NEWLINE_V sezoni 2008/09 je bila ustanovljena tudi h\xc4\x8derinska ekipa, ki igra v Vi\xc5\xa1ji ligi.'